Centro 2023–2024 ir 2024–2025 mokslo metų

suaugusiųjų pradinio, pagrindinio ir vidurinio ugdymo programų ugdymo planų

4 priedas

PATVIRTINTA

Panevėžio suaugusiųjų ir jaunimo

mokymo centro direktoriaus

2023 m. gegužės 18 d.

įsakymu Nr. V- 59

**PANEVĖŽIO SUAUGUSIŲJŲ IR JAUNIMO MOKYMO CENTRO**

**MOKINIŲ KONSULTAVIMO TVARKOS APRAŠAS**

Mokinių konsultavimo tvarkos aprašas parengtas vadovaujantis 2023 - 2024 ir 2024 - 2025 m. m. pradinio, pagrindinio ir vidurinio ugdymo programų bendraisiais ugdymo planais, patvirtintais Lietuvos Respublikos švietimo, mokslo ir sporto ministro 2023 m. balandžio 24 d. įsakymu Nr. V-586, atsižvelgiant į ŠMM, NŠA atliktus tyrimus ir išvadas bei suderinus su metodinių grupių pirmininkais.

**Dalyko konsultacija**– individualus mokytojo ir mokinio (ar mokinių grupės) dalykinis susitikimas, siekiant suteikti pagalbą tenkinant mokinių akademinius poreikius, didinti ugdymo(si) veiksmingumą, šalinti mokymosi spragas ir padėti siekti pažangos.

1. Konsultacija trunka 30-45 min.
2. Mokinių grupės dydis – 2-4 mokiniai (daugiausia 5 mokiniai).
3. Trumpalaikės konsultacijos - konsultuotis mokiniai gali intensyviai 2-3 kartus per savaitę trumpiau nei pamoka trunkančiose konsultacijoje. Trumpalaikės konsultacijos, trunkančios trumpiau nei pamoką arba trumpesnį laikotarpį (pvz., mėnesį, trimestrą ar semestrą), neįskaitomos į mokinio mokymosi krūvį.
4. Ilgalaikės konsultacijos - trukmė lygi pamokos trukmei ir kurios teikiamos visus mokslo metus, įskaitomos į mokinio mokymosi krūvį.
5. Centras užtikrina ne tik vienkartinės, bet sisteminės mokymosi pagalbos teikimą apimdamas pasiekimų žemėjimo prevenciją, intervenciją sprendžiant iškilusias problemas ir kompensacinių priemonių taikymą, kai suteikiama pagalba ar mokymosi priemonės, kurių mokiniai negali gauti namuose, sąlygų sudarymą išskirtinių gabumų mokinių mokymuisi ir pan.
6. Konsultacija nėra pamoką pakeičianti veikla. Mokinys pirmiausia pagal savo galimybes maksimaliai įsitraukia ir dirba pamokų metu (mokytojas gali atsisakyti teikti konsultaciją mokiniui, jei pamokose jis neįsitraukia į veiklas be pateisinamų priežasčių) ir, esant papildomo darbo poreikiui, kreipiasi į mokytoją konsultacijos.
7. Konsultacija gali būti vykdoma kontaktiniu arba nuotoliniu būdu, paviene ar grupine forma. Konsultacijos gali būti teikiamos grupėmis, jungiant skirtingų klasių mokinius.
8. Dalyko mokytojai mokslo metų pirmos (įvadinės) pamokos metu mokinius supažindina su konsultavimo tvarka. Taip pat galima mokiniams tai pabrėžti pradedant kiekvieną naują temų skyrių. Klasių vadovai klasės valandėlės metu primena apie konsultavimosi galimybę.
9. Konsultacijas veda dėstantis mokytojas. Jei kyla mokymosi sunkumų, mokinys gali konsultuotis ir su kitu to paties dalyko mokytoju.
10. Konsultacijos nėra privalomos, bet rekomenduojamos:

* kai mokinys dėl ligos (ar kitos pateisinamos priežasties) praleidžia pamokas, jam sunku savarankiškai mokantis suprasti, kas skyriuje svarbiausia ir pan.;
* kai mokinys iš eilės iš dviejų ar trijų atsiskaitomųjų darbų gauna neigiamus pažymius;
* kai mokinys, turintis ypatingų gebėjimų, siekia labiau gilintis į dalyko konkrečią temą;
* kai mokinio pasiekimo lygis žemesnis, nei numatyta pagrindinio ir vidurinio ugdymo bendrosiose programose, ir mokinys nedaro pažangos;
* kai mokinys ateina mokytis po ilgesnės pertraukos;
* silpniau besimokantiems mokiniams, kurie nuosekliai dirba ir deda dideles pastangas, bet trūksta gebėjimų, rekomenduojamas konsultacijų ciklas;
* asmeniui, įgijusiam pradinį ar pagrindinį išsilavinimą arba baigusiam pagrindinio ugdymo programos pirmąją dalį ir nepasiekusiam patenkinamo pasiekimų lygmens dalyvaujant nacionaliniuose mokinių pasiekimų patikrinimuose ar pagrindinio ugdymo pasiekimų patikrinimuose (toliau – Pasiekimų patikrinimas) ir nepasiekusiam vertinto dalyko patenkinamo pasiekimų lygmens, sudaromas individualių mokymosi pasiekimų gerinimo planas ir skiriama reikalinga mokymosi pagalba;
* jei mokinys Pasiekimų patikrinimų metu nepasiekė kelių vertintų dalykų patenkinamo pasiekimų lygmens, reikalinga mokymosi pagalba skiriama kiekvienam dalykui atskirai.

1. Konsultacijos efektyvumas vertinamas stebint, ar mokinys geba savarankiškai atlikti panašias užduotis, kokias aiškinosi konsultacijos metu, ar daro pažangą. Mokytojas stebi ir analizuoja bei individualaus pokalbio metu teikia grįžtamąjį ryšį mokiniui, kaip pavyko pasiekti pažangą, akcentuoja, kas pavyko puikiai, į ką dar reikia atkreipti dėmesį, kaip tobulėti. Konsultacija efektyvi, kai mokinys pats geba įvardinti jos naudingumą ir teigiamą pokytį, jaučiasi tvirčiau. Pažanga nustatoma ir pamokų metu (pvz., mokinys geba atsakyti bent du klausimus, susijusius su problemine tema, atsiskaitymo metu pateikiama daugiau teisingų atsakymų nei ankstesnio atsiskaitymo metu). Konsultacijos efektyvumą galima pamatuoti trumpa pasirinktos formos refleksija/grįžtamuoju ryšiu . Po konsultacijos mokinys turi galimybę parašyti atsiskaitomąjį darbą ir gauti pažymį į el. dienyną.
2. Mokiniui, nepasiekusiam patenkinamo pasiekimų lygmens patikrinimuose, mokytojai teikia mokymosi pagalbą. Kiekvienam mokiniui sudaroma galimybė gauti ne mažiau kaip 20 konsultacijų. Konsultacijos gali būti vykdomos intensyviai, t. y. išdėstant jas per kelis mėnesius arba išdėstant jas tam tikru periodiškumu per visas ugdymo dienas. Konsultacijos teikiamos ne didesnėse kaip 5 mokinių grupėse. Jei mokinys nedalyvauja paskirtose konsultacijose, apie tai Centras informuoja tėvus (globėjus, rūpintojus). Mokinio praleistos konsultacijos nėra kompensuojamos.
3. Prieš pradėdamas teikti konsultacijas, mokiniui, nepasiekusiam patenkinamo pasiekimų lygmens patikrinimuose, mokytojas turi susipažinti su mokinių Pasiekimų patikrinimų rezultatais (ataskaita) ir, aptaręs mokymosi spragas su kiekvienu mokiniu, parengti kiekvieno mokinio individualių mokymosi pasiekimų gerinimo planą, kuriame numatytų bendrą konsultacijų skaičių, konsultacijų temas ir trukmę, įvardytų mokiniui būtinas atlikti užduotis, jų vertinimą.
4. Konsultacijos organizuojamos ne pamokų metu pagal iš anksto mokiniams žinomą tvarkaraštį. Centro tinklalapyje pateikiama aiškiai matoma ir lengvai prieinama informacija.
5. Konsultacijos fiksuojamos ir jų lankomumas žymimas el. dienyne.

1 priedas

**REKOMENDACIJOS MOKYTOJUI**

**Aktyvus konsultavimas yra viena iš efektyviausių taikomų intervencinių priemonių**, turinčių didelį teigiamą poveikį mokinių mokymosi pasiekimams. **Kad konsultacija būtų veiksminga, ji turi tenkinti tam tikras organizacines sąlygas**: konsultacijų dažnis – 2 – 3 kartai per savaitę, mokinių grupės dydis – 2 – 4 mokiniai (daugiausia 5 mokiniai).

Kaip ir per pamokas, per konsultacijas dirbant su pradedančiais mokytis mokiniais, labai svarbi konkreti mokymo parama, tikslus ir aiškus vadovavimas, užduoties atlikimo pavyzdžių pateikimas. Teikiant individualias ir grupines konsultacijas, rekomenduojama dirbti pateiktais išmokimo žingsniais:

1. Turimų žinių aktyvavimas
2. Dėmesio sutelkimas į naują informacijos vienetą
3. Visos informacijos sujungimas ir pavertimas prasminga
4. Kartojimas ir užduočių formų keitimas
5. Įvairus ir daugiaplanis pasikartojimas

Sėkmingiausi mokytojai daugiau laiko skiria mokomajai medžiagai kartoti, klausinėti, mokinių supratimui tikrinti, klaidoms atrasti ir išsiaiškinti, praktinėms užduotims.

**Veiksmingos konsultacijos abėcėlė:**

1. Išsiaiškinti mokinių poreikius žinių spragoms likviduoti.
2. Sudaryti sąlygas konsultacijoms vykti.
3. Pasirengti konsultacijų turinio planą.
4. Konsultacijas individualizuoti, kad jos atitiktų mokinio poreikius.
5. Drauge su mokiniu suformuluoti mokymosi tikslą, susijusį su konkrečiu mokymosi rezultatu.
6. Pateikite aiškius nurodymus, ko reikia konkrečiai užduočiai atlikti ir kaip susieti su tuo, ką mokinys jau žino arba yra pasiekęs.
7. Jei mokiniui nesiseka, išskaidyti užduotį ir pateikti atlikimo pavyzdį.
8. Suteikti mokiniui galimybių praktikuotis.
9. Suteikti mokiniui grįžtamąjį ryšį ir mokyti jį patį įsivertinti savo darbą.